Oma nimi							6.1.2002
Osoite

Vastaanottajan nimi
Osoite

Asia: Autoverolain muutosehdotuksessa useita puutteita ja ristiriitaisuuksia

Hallituksen esityksessä autoverolain muuttamiseksi (annettu 30.12.2002) on sekä uusien että käytettynä maahantuotujen moottoripyörien osalta useita epäkohtia ja puutteita sekä ristiriitaisuuksia EU-lainsäädännön kanssa. Suomessa on yli sata tuhatta moottoripyörän omistajaa, joiden oikeusturvaa ei ole riittävästi huomioitu autoverolain ehdotuksen valmistelussa.
Moottoripyörien kannalta suurimpia puutteita ja epäkohtia ovat:
•	Sekä yhteisöjen tuomioistuimen (19.9.2002) että korkeimman hallinto-oikeuden (16.12.2002) antamat tuomiot on moottoripyörien osalta sivuutettu kokonaan. 
•	Vaatimus verotuksen avoimuudesta ei edelleenkään toteudu. Lakiehdotuksesta puuttuu kokonaan yksityiskohtaiset perustelut ja perusteluina on käytetty ehdotuksen kiireellisyyttä. Lainmuutostarve on ollut tiedossa jo vähintään vuodesta 1998.
•	Moottoripyörien verotus on yhä syrjivää. (1) Maksettu vero ei ole palautuskelpoinen vietäessä ajoneuvo toiseen EU-maahan. (2) Lakiehdotus ei muuta käytettynä maahantuotavien moottoripyörien verotuksen perusteita vaan pohjaa yhä vanhaan lineaariseen ikävähennysjärjestelmään.
•	Vastaavia vapaa-ajan harrastekäyttöön tarkoitettuja muita ajoneuvoja ei veroteta kuten moottoripyöriä. Moottoripyörien korkean verottamisen alkuperäiset perusteet (turvallisuus ja kotimaisen kaupan suoja) eivät enää päde. Nykyinen moottoripyöristä kannettu vero ei todennäköisesti edes riitä kattamaan valvontajärjestelmästä valtiolle koituvia kuluja. Mikäli moottoripyöriä halutaan yhä verottaa korkeasti, sille tulee löytyä taloudelliset tai muut hyvät perustelut.
•	Korkea ja monimutkainen moottoripyörien verotus toimii alan kehityksen esteenä. (1) Lakiehdotuksen perusteluissa voivotellaan nykyisen verojärjestelmän ylläpidon ja seurannan vaikeutta sekä niiden epäkohdista johtuneita väärinkäytöksiä. Ratkaisuna tarjotaan entistä sekavampia verotusmalleja. Tähän asti käytyjen moottoripyörien verotusta koskeneiden oikeustaistelujen valossa väärinkäytöksiä ovat tehneet lähinnä viranomaiset itse. (2) Koko moottoripyöräala kärsii sekavista ja vaikeasti ennustettavista säännöksistä. Suomeen ei ole muodostunut moottoripyöräalan pienteollisuutta ja työpaikkoja kuten naapurimaissa, joissa verotusta ja siihen liittyviä säännöksiä on yksinkertaistettu. 
Lakiehdotuksessa on moottoripyörien osalta useita kohtia jotka ovat ristiriidassa EU:n perustamissopimuksen 95 artiklan sekä direktiivin 83/183/ETY kanssa. Sekä yhteisöjen tuomioistuin (tuomio 19.9.2002) että korkein hallinto-oikeus (tuomio 16.12.2002) ovat tuomioissaan vaatineet autoverolailta paitsi avoimuutta ja syrjimättömyyttä, niin myös yhteensopivuutta kyseisten direktiivien kanssa. Komissio on myös tuoreessa huomautuksessaan (17.12.2002, 2001/2091, C(2002)5448)) huomauttanut näiden puutteiden korjaamisen, erikseen nimenomaan moottoripyörien osalta, tahallisesta viivyttelystä ja välttelystä.
Esitän kohteliaimmin, että lakiehdotus joko (a) vedetään pois eduskuntakäsittelystä uudelleen valmistelua varten tai (b) lakiehdotuksessa olevat moottoripyörien erillisveroa (moottoripyörävero) koskevat säädökset kumotaan/poistetaan laista ja moottoripyörävero asetetaan nollaksi edellä nyt esitettyjen sekä aikaisemmin Suomen Motoristit ry. esittämin perustein (http://www.smoto.fi/uutiset-2002.html#veroaloite).

Kunnioittavasti
Oma nimi

Lisätietoa:
Suomen Motoristit r.y. 
http://www.smoto.fi/
Matti Tahlo, puheenjohtaja		Hannu Virta, hallituksen jäsen
matti.tahlo@smoto.fi 			hannu.virta@smoto.fi
Puhelin: 0400-737 123			Puhelin: 0400-956 355